Okresná prokuratúra Lučenec 
F. Lehára 12, 984 80 Lučenec 1

Sp. zn. : 2 Pv 543/13/6606	Lučenec, 26.5.2014
EEČ : 2-47-67-2014

U Z N E S E N I E

Trestná vec:	obvinený XXXXX 
Prečin:	Poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
na tom skutkovom základe, že v nočných hodinách z 22.08.2013 na 23.08.2013 poskákal po prednej kapote a streche osobného motorového vozidla značky Daewo Lanoz evidenčné číslo: XXXXX, ktoré bolo odstavené pred bytovým domom č. 64 v obci XXXXX a z vozidla odtrhol aj predný stierač, čím pre XXXXX, nar. XXXXX spôsobil škodu vo výške 470,- €, 

lebo obvinený nebol v čase činu pre nepríčetnosť trestne zodpovedný

Odôvodnenie:
	Uznesením povereného príslušníka Obvodného oddelenia PZ SR v Poltári sp. zn. ORP-1456/PT-LC-13 z 21.10.2013 bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie XXXXX za prečin poškodzovania cudzej veci podľa § 245 odsek  1 Trestného zákona na skutkovom základe uvedenom vo výrokovej časti tohto uznesenia.

	Nakoľko v priebehu skráteného vyšetrovania vznikli pochybnosti o duševnom stave obvineného XXXXX boli do konania pribraté znalkyne na vyšetrenie jeho duševného stavu. Zo znaleckého psychiatrického posudku vypracovaného XXXXX a  XXXXX vyplýva, že obvinený XXXXX trpí a v čase spáchania trestnej činnosti, aj v minulosti trpel duševnou poruchou -  depresívnou poruchou recidivujúcou stredne ťažkou, v súčasnosti bez psychotických príznakov a v čase spáchania trestnej činnosti s psychotickými príznakmi. Obvinený XXXXX v čase spáchania trestnej činnosti nemohol rozpoznať nebezpečnosť svojho konania pre spoločnosť a nemohol svoje konanie ovládať. Jeho pobyt na slobode z hľadiska psychiatrického je nebezpečný. Znalkyne doporučujú u obvineného nariadenie ústavného ochranného psychiatrického liečenia. 

	Po doplnení skráteného vyšetrovania znalkyne XXXXX a XXXXX vo svojich výpovediach zhodne uviedli, že obvinený XXXXX „v čase spáchania skutku, za ktorý je stíhaný taktiež trpel depresívnou poruchou stredne ťažkou s psychotickými príznakmi, ktoré ale vtedy boli vyprovokované  konzumom tvrdeného alkoholu a fajčením sušených listov halucinogénnej rastliny Šalvie divotvornej. Psychotická porucha sa u neho prejavovala zlým testovaním reality, neprimeraným správaním a krátkodobými poruchami pamäte“. Znalkyne ďalej zhodne uviedli, že obvinený XXXXX „užitím alkoholu a halucinogénnej látky Šalvie divotvornej jednoznačne nevedel rozpoznať, že sa dostane do takého stavu nepríčetnosti, že nebude vedieť rozpoznať nebezpečnosť svojho konania. Očakával od požitia týchto látok len zlepšenie nálady, nakoľko je depresívny a tieto depresie sa mu stále s úzkosťou vracajú. Po preštudovaní si na internetovej stránke účinky Šalvie divotvornej, očakával po jej požití také účinky, ako po použití liekov - antidepresív“.

	Z ustanovenia § 23 Trestného zákona vyplýva, že kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 

	V zmysle ustanovenia § 215 odsek 1 písmeno e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

	Týmto rozhodnutím nie je dotknutý nárok poškodeného XXXXX na náhradu škody, ktorú si môže uplatniť v občianskom súdnom konaní.

Na základe týchto dôvodov som preto rozhodol tak, ako je to uvedené vo výrokovej časti tohto uznesenia. 	

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ervin Csonka
prokurátor